Hamilton (musical)

miniatura|Cartel promocional de *Hamilton* en Londres
***Hamilton: An American Musical*** é un musical biográfico sobre o tesoureiro estadounidense Alexander Hamilton escrito por Lin Manuel-Miranda e inspirado na biografía *Alexander Hamilton* de Ron Chernow*.* A obra debutou en febreiro de 2015 en off-broadway, e máis tarde o mesmo ano trasladouse ó Teatro Richard Rodgers de Broadway.

## Traxectoria 
### Produción e creación (2008-2014) 
Lin-Manuel Miranda comezou a escribir *Hamilton* en 2008 tras ler a biografía *Alexander Hamilton* do escritor estadounidense Ron Chernow. O 12 de maio de 2009, ó ser convidado á Casa Branca polo presidente Obama para interpretar unha canción do seu recente éxito *In The Heights*, Miranda interpretou por primeira vez en público a canción *Alexander Hamilton*, canción que abre o musical. En 2013, interpretouse no Vassar College unha versión preliminar de *The Hamilton Mixtape*, en 2014 fíxose unha actuación no 52nd Street Project na que participaron a maioría dos actores de Broadway.

### Off-broadway (2015) 
O 17 de febreiro de 2015, Hamilton debutou oficialmente no Teatro Público de Nova York. O musical off-broadway contaba con cancións que foron eliminadas na produción final que se conserva actualmente, coma *No John Trumbull*, *Congratulations, Let It Go* ou *Dear Theodosia (Reprise),* outras foron readaptadas ou acurtadas, por exemplo *Schuyler Defeated, The Adams Administration, One Last Ride* (coma *One Last Time*) e *Ten Things One Last Thought* (coma *The World Was Wide Enough*)

### Broadway (2015 - actualidade) 
O 13 de xullo de 2015, *Hamilton* fixo o seu debut no teatro Richard Rodgers de Broadway, onde tamén se albergara o musical previo de Lin-Manuel Miranda, *In The Heights.* O musical ten 47 cancións divididas en dous actos, aínda que o álbum oficial non inclúe ''Tomorrow There'll Be More Of Us (Laurens Interlude)*. Unha gravación de 2016 publicouse en Disney+ o 3 de xullo de 2020 co elenco orixinal de Broadway. 

## Trama 
### Acto I 
O musical comeza co vicepresidente Aaron Burr presentando a Alexander Hamilton na canción homónima coma un "bastardo, orfo, fillo dunha prostituta e un escocés", Burr relata a vida temperá de Hamilton, quen naceu en San Cristovo e Nevis e emigrou a Nova York. Ao chegar á cidade, Hamilton atópase cara a cara con Aaron Burr, quen lle dá o consello de "falar menos e sorrir máis", nun bar coñecen a Marqués de La Fayette, Hercules Mulligan e John Laurens, quen se introducen mediante unha improvisación. En *My Shot*, cada un dos cinco personaxes relata as súas ambicións, e vólvense amigos, Hamilton ti que "non vai desperdiciar a súa oportunidade".

Aaron Burr introduce ás irmás Schuyler, Angelica, Eliza e Peggy. Despois disto, aparece o bispo Samuel Seabury, con quen Hamilton debate sobre a revolución, ambos son silenciados polo Rei Xurxo III do Reino Unido, quen di que Estados Unidos arrepentiríase se tenta independizarse. Durante a guerra de Independencia, as tropas americanas son minoría, preséntase ó xeneral George Washington quen contrata a Hamilton coma a súa "man dereita", é dicir, secretario.

En 1780, Burr e Hamilton van a unha festa de inverno onde Hamilton coñece a Angelica Schuyler, quen presenta a Alexander á súa irmá, Eliza, con quen casa. Porén, Angelica volve contar a historia de amor entre Eliza e Alexander, pero recalcando que ela tamén amaba a Alex e nunca estaría "satisfeita". Mulligan, Lafayette e Laurens reencóntranse con Hamilton tras a súa voda, cando aparece Burr no encontro, revela que el tamén está namorado dunha muller, quen xa estaba casada cun oficial británico. Burr procede a relatar a historia dos seus pais, como el buscou protexer o seu legado, pero mentres Hamilton crece socialmente, el "agarda", e dígnase a esperar ata que lle chegue a oportunidade.

Hamilton volve á guerra, relata que están en condicións precarias, tendo que comer os seus propios cabalos, e aínda que é o secretario de Washington, quere estar no campo de batalla, pero Washington dálle o mando das tropas a Charles Lee, que tras unha derrota humillante na batalla de Monmouth empeza a falar mal de Washington coma xeneral. Alexander non acepta isto, pero como non pode desobeceder ordes, é Laurens quen se enfronta a Lee nun duelo, onde Laurens dispara a Lee. George Washington ó decatarse enfádase con Hamilton, a quen tras unha discusión acaba mandando de volta á súa casa. Alí descobre que Eliza está embarazada. Tras avances na guerra de independencia, Lafayette dille a Washington que para gañar precisan de volta a Hamilton. O xeneral recruta a Alex de novo. Coa axuda de Mulligan coma espía, Lafayette, Laurens e Hamilton triunfan na batalla de Yorktown, dando fin á guerra de independencia dos Estados Unidos. O rei Xurxo III reaparece, dicindo que Estados Unidos fracasaría porque non saberían gobernarse.

Xa tras a guerra, Burr e Hamilton céntranse nos seus respectivos fillos, Phillip Hamilton e Theodosia Burr. Alexander recibe unha carta anunciando a morte de John Laurens. Tras isto, Hamilton decide volver ó traballo. Burr e Hamilton fanse avogados en Nova York. Ambos defenden a Levi Weeks no primeiro xuízo por asasinato dos Estados Unidos. Hamilton é escollido para a convención constitucional, onde propón a súa propia forma de goberno. Hamilton pide axuda a Burr para apoiar a nova constitución, pero Burr rexeita porque está "agardando" polo seu momento. Alexander Hamilton acaba colaborando con James Madison e John Jay para escribir os Papeis Federalistas defendendo a constitución, Hamilton escribe 51 dos 85 ensaios. Angelica marcha a Londres e Eliza pídelle a Hamilton que pase máis tempo na casa coidando de seu fillo, pero Washington ofrécelle ser o tesoreiro do estado, ó que Alexander reitera que "non vai desperdiciar a súa oportunidade". A última canción do primeiro acto, *Non-Stop*, repite moitos motivos presentes durante o primeiro acto, entre eles, motivos procedentes das cancións *Satisfied, Helpless, Wait for It, History Has Its Eyes On You, Alexander Hamilton* e *My Shot.*

### Acto II 
O acto comeza con Aaron Burr presentando a Thomas Jefferson, quen volve ós Estados Unidos tras axudar na revolución francesa, nada máis volver, Washington escólleo coma secretario de estado, James Madison dille a Jefferson que o plan de Hamilton é control de goberno. Jefferson e Hamilton teñen unha "batalla de gabinete", onde Jefferson quéixase das taxas impostas polo norte, ao que Hamilton responde dicindo que o sur prospera só pola escravitude. Washington fala con Hamilton para dicirlle que de non consegue aprobación constitucional perderá o seu traballo. Hamilton comeza a traballar día e noite, ignorando o aniversario do seu fillo Phillip e a visita de Angelica. A falta de soño e desesperación de Hamilton lévano a cometer o maior erro da súa traxectoria. Cando unha muller chamada Maria Reynolds visítao, dicindo que o seu home abusa dela, Alexander dálle apoio económico, pero é persuadido e acaba tendo relacións con ela. Cando o seu home, James Reynolds decátase, extorsiona a Hamilton, dicindo que de non pagarlle, escribiríalle a Eliza. Hamilton cae na extorsión.

Nervioso polo sucedido, Hamilton participa no Compromiso de 1790 e dá ó sur o control da capital, que se move a Washington D.C., mentres que Nova York toma control dos bancos. Dende o punto de vista de Burr, el non ten autoridade ningunha nas decisións que se toman, porque "ninguén máis estaba na habitación onde ocorre", Alexander dille que "un recibe amor e odio, pero non recibe nada se está agardando", ríndose da súa frase característica (wait for it). Neste momento Burr decide que vai deixar de agardar e vai comezar a actuar. 

Na canción seguinte, Burr toma o escano do senado do pai de Angelica e Eliza, Phillip Schuyler. Hamilton confronta a Burr, dicindo que cambiou de partido para quitarlle o escano ó seu sogro, pero Burr di que só tomou a oportunidade que viu. Despois diso, Jefferson e Hamiton teñen outra batalla de gabinete, na que discuten sobre o apoio a Francia, Thomas defende apoialos, pero Hamilton di que o tratado foi co rei, quen estaba xa morto. Washington concorda con Hamilton, ó que Jefferson lle di que "non é ninguén sen Washington detrás del". Burr, Madison e Jefferson deciden que se seguen os cartos gastados por Hamilton, poderían atopar algo que poida sacar a Alex da súa posición de poder mediante a perda de honor. Washington chama a Alexander para dicirlle que non vai presentarse a presidente nas seguintes eleccións. Tras a súa despedida, aparece o rei Xurxo III por terceira e derradeira vez, dicindo que John Adams non sería quen de gobernar o país.

Tras conflitos internos no partido federalista despois da elección de Adams, Hamilton publica unha carta aberta que arruina a súa reputación. Burr, Madison e Jefferson cuestionan a Hamilton por máis de $1000 pagados a un Sr. James Reynolds en 1791. Hamilton dilles que non gastou diñeiro público, que calculou os pagamentos para non gastar "un só centavo que non fose seu", para maiores probas, ensínalle a carta de Reynolds, e no proceso descobre o seu amorío con Maria. Hamilton considera que toda a súa reputación conseguiuna escribindo, e cre que se escribe con toda honestidade sobre o escándalo de Maria, podería salvarse das acusacións de especulación de cartos. Ó publicar o Panfleto de Reynolds, destrúe a súa reputación e todas as súas posibilidades na presidencia. Angelica dille que "poñan o seu a un lado" e Eliza nun momento de ira queima todas as cartas que Alexander lle escribiu. 

Neste punto da historia, Phillip Hamilton xa ten 19 anos, tras unha provocación sobre o seu pai, enfróntase nun duelo a George Eacker, onde recibe un tiro antes de chegar ós dez pasos establecidos. Malia os esforzos do doutor, Phillip morre. Nun momento de tristeza para Alexander e Eliza, ambos reconcílianse, Hamilton tenta vivir unha vida tranquila. 

Nas eleccións de 1800, Hamilton intenta manter a neutralidade, pero no último momento decántase por Jefferson antes que Burr, e Jefferson acaba gañando as eleccións grazas ó apoio de Hamilton. Burr tómao como un insulto ó seu honor, e tras unha discusión escrita, Burr reta a Hamilton a un duelo. Hamilton escríbelle unha derradeira carta a Eliza. Hamilton non quere matar a Burr, e decídese por apuntar a súa pistola ó ceo. Burr, enfurecido e paranoico, pensa que Hamilton quere matalo, que levou lentes ó duelo para disparar contra el. No momento do duelo, Alexander pensa en toda a xente próxima a el que morreu: Laurens, Phillip, Washington e a súa nai. No seu momento final non dispara. Cando Burr preme no gatillo arrepíntese de inmediato, conforme pasan os anos, a súa carreira deteriórase e decátase que "o mundo era suficientemente grande para os dous".

A canción *The World Was Wide Enough*, que conta o duelo Hamilton-Burr, dunha forma similar a *Non-Stop* no primeiro acto, repite unha inmensa variedade de motivos musicais e líricos da obra, entre eles partes de *One Last Time, Yorktown (The World Turned Upside Down), My Shot, Schuyler Sisters, Ten Duel Commandments, Wait For It,* e *Aaron Burr, Sir*. As últimas palabras de Hamilton no musical, "Raise a glass to freedom" están directamente parafraseadas de *The Story of Tonight.*

O número final Who Lives, Who Dies, Who Tells Your Story céntrase no legado de Hamilton. Jefferson e Madison, a pesar de odiar a Hamilton en vida, recoñecen o traballo posto nos sistemas financiais de Hamilton. Eliza dedica toda a súa vida a rememorar a Alexander, entrevistando soldados que loitaron con el e tentando entender os seus escritos. Abre o primeiro orfanato privado de Nova York para que nenos orfos coma Alex crezan en condicións dignas. O musical remata con Eliza mirando ó público, decatándose que o legado de Alexander Hamilton aínda vive a día de hoxe en Broadway, na súa cidade natal de Nova York.

## Elenco 
## Cancións 
### Acto I 
* *Alexander Hamilton*
* *Aaron Burr Sir*
* *My Shot*
* *The Story of Tonight*
* *The Schuyler Sisters*
* *Farmer Refuted*
* *You´ll be Back*
* *Right Hand Man*
* *A Winter's Ball*
* *Helpless*
* *Satisfied*
* *The Story of Tonight (Reprise)*
* *Wait for It*
* *Stay Alive*
* *Ten Duel Commandments*
* *Meet Me Inside*
* *That Would be Enough*
* *Guns and Ships*
* *History Has its Eyes on You*
* *Yorktown (The World Turned Upside Down)*
* *What Comes Next?*
* *Dear Theodosia*
* *Tomorrow There'll Be More of Us (Laurens Interlude)*
* *Non-Stop*

### Acto II
* *What'd I Miss?*
* *Cabinet Battle #1*
* *Take a Break*
* *Say No to This*
* *The Room Where it Happens*
* *Schuyler Defeated*
* *Cabinet Battle #2*
* *Washington on Your Side*
* *One Last Time*
* *I Know Him*
* *The Adams Administration*
* *We Know*
* *Hurricane*
* *The Reynolds Pamphlet*
* *Burn*
* *Blow Us All Away*
* *Stay Alive (Reprise)*
* *It's Quiet Uptown*
* *The Election of 1800*
* *Your Obedient Servant*
* *Best of Wives and Best of Women*
* *The World Was Wide Enough*
* *Who Lives, Who Dies, Who Tells Your Story''

## Notas